南園雜詩六首 苦雨
作者：司馬光
朝代：宋

paragraphs: 今春憂亢陽，引領望雲族。
首夏忽滂沲，意爲蒼生福。
自爾無虛日，高原亦霑足。
連年困饑饉，此際庶和熟。
如何涉秋序，沈陰仍慘黷。
長簷瀉潺湲，晝夜浩相續。
喧豗流潦怒，突兀壞垣秃。
駕牛泥没鼻，跨馬水平腹。
瓦欹松漫白，道廢草濃綠。
汙萊閔下田，漏濕憐破屋。
縱横委地麻，狼藉卧隴穀。
怯聞饑嬰啼，愁聽寡婦哭。
閑官雖無責，飽食愧有祿。
世紛久去心，物役奈經目。
欝陶聊秉筆，狂簡已盈幅。